text: KIF Kolding-spiller slipper for straf
  27 maj 2010 kl. 15.13
  KIF Kolding kan benytte Mateo Garralda i den tredje og afgørende DM-finale i håndbold mod AaB. Dansk Håndbold Forbund har afvist at straffe spanieren.
  Håndboldklubben KIF Koldings Mateo Garralda er klar til at spille den tredje og afgørende DM-finale mod AaB Håndbold.
   
  Dansk Håndbold Forbunds disciplinærudvalg vil ikke straffe spilleren for vold i forbindelse med en episode i den anden DM-finale mellem de to klubber den 22. maj. Det skriver Dansk Håndbold Forbund i en pressemeddelelse.
   
  AaB mente, at Garraldas tackling af AaB's Kristian Svensson blev lavet for bevidst at gøre skade på AaB-spilleren, og derfor tog disciplinærudvalget sagen op.
   
  Udvalget er nu nået frem til, at handlingen blev udført i en spilsituation, og at den ikke kan karakteriseres som en voldshandling.
   
  Med afgørelsen er Mateo Garralda klar til at være med, når KIF Kolding og AaB på lørdag mødes i Aalborg.
  